《再和邻几》
宋代·刘敞

冱寒凋暮节，大雪冒神州。气象昏千里，光芒混六幽。

度前蚊过目，陨旷叶惊秋。烟素长谁引，云罗薄自浮。

势轻低更起，影乱去还留。玉石均朝采，珠玑共暗投。

围城明组练，格野乱旗旒。模象群形富，牢笼众险周。

履空谙曳纵，骋望快登楼。栖璧函珍带，装帘耀宝钩。

润应何泽比，甘岂井泉侔。万物纷同态，繁阴惨共愁。

波声增渤澥，原色借来麰。邀醉时吹面，欺贫屡洒裘。

驱除夏蛊尽，排迮楚氛收。人谢泥涂辱，家成汗漫游。

画图饶粉垩，比兴极歌讴。积久风逾厉，消迟岁聿遒。

短才非子敌，秘思为君抽。高韵侵梁郢，烦言不可酬。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。